नेपालले केन्यालाई ५ विकेटले हरायो 
पहिलो ट्वान्टी-२० अन्तर्राष्ट्रियमा नेपालले केन्यालाई ५ विकेटले हराएको छ । नवनियुक्त प्रशिक्षक मनोज प्रभाकरको नेतृत्वमा नेपालले पहिलो अन्तर्राष्ट्रिय खेल जितेको हो। केन्याले दिएको १३१ रनको लक्ष्य नेपालले १९.२ ओभरमा ५ विकेट गुमाउँदै पूरा गरेको हो ।
काठमाडौँ — पहिलो ट्वान्टी-२० अन्तर्राष्ट्रियमा नेपालले केन्यालाई ५ विकेटले हराएको छ । नवनियुक्त प्रशिक्षक मनोज प्रभाकरको नेतृत्वमा नेपालले पहिलो अन्तर्राष्ट्रिय खेल जितेको हो। केन्याले दिएको १३१ रनको लक्ष्य नेपालले १९.२ ओभरमा ५ विकेट गुमाउँदै पूरा गरेको हो ।नेपालका लागि दीपेन्द्रसिंह ऐरीले सर्वाधिक ३३ रन बनाए । २४ बल सामना गरेका २ छक्कार १ चौका प्रहार गरेका थिए । त्यस्तै आरिफ शेखले १५ बलमा १ छक्का र ३ चौकासहित २४ रन बनाए । लामो समयपछि टिममा पुनरागमन गरेका पूर्वकप्तान ज्ञानेन्द्र मल्लले ३० बलमा ३ चौका प्रहार गर्दै २३ रन बनाए । त्यसैगरी आसिफ शेखले १९ रन बनाउँदा उपकप्तान रोहित पौडेलले १३ रन बनाए । केन्याका लागि व्रज पटेल र लुकास ओलुचले २/२ विकेट लिए ।यसअघि टस हारेर पहिले ब्याटिङ गरेको केन्याले निर्धारित २० ओभरमा ८ विकेट गुमाउँदै १३० रन बनाएको थियो । केन्याका लागि इरफान करिमले सर्वाधिक ३४ रन बनाए । त्यस्तै लुकास ओलुचले ३१ रन बनाए । नेपालका लागि सोमपाल कामीले सर्वाधिक ३ विकेट लिए । ४ ओभर बलिङ गरेका उनले २२ रन खर्चिएका थिए । त्यस्तै कप्तान सन्दीप लामिछानेले २ तथा आदिल अन्सारी र दीपेन्द्रसिंह ऐरीले १/१ विकेट लिए । नेपाल पाँच ट्वान्टी–२० र ३ एकदिवसीय शृंखलाका लागि केन्या भ्रमणमा गएको हो । केन्या भ्रमणलाई ट्वान्टी–२० अन्तर्राष्ट्रिय वरीयतासँग जोडेर हेरिएको छ । नेपाल हाल विश्व ट्वान्टी–२० अन्तर्राष्ट्रिय वरीयतामा १४ औं स्थानमा छ । ३० औं वरीयतामा रहेको केन्यालाई पराजित गरेमा नेपाल आफ्नो वरीयतामा केही सुधार हुन्छ कि भन्ने दाउमा छ । नेपाली टोलीलाई सोमबार बिदाइका क्रममा चन्दले यस्तै आशय व्यक्त गरेका थिए ।सन् २०२४ को ट्वान्टी–२० विश्वकपमा आयोजक वेस्ट इन्डिज र अमेरिकाबाहेक शीर्ष १२ वरीयता राष्ट्र सोझै छनोट हुनेछन् । वेस्ट इन्डिज शीर्ष १२ वरीयताभित्र परेमा १३ औं वरीयताको टोली पनि उत्तर अमेरिकामा हुने विश्वकपमा पुग्नेछन् । यसको अर्थ नेपालले वरीयतामा एकस्थान सुधार गरे पनि सिधै ट्वान्टी–२० विश्वकप पुग्ने छ । नोभेम्बरमा सकिने सन् २०२३ को ट्वान्टी–२० को विश्वकपसम्म मात्र वरीयतालाई आधार मानिएको छ ।१२ औं स्थानमा यूएई र १३ औं स्थानमा आयरल्यान्ड छ । यूएई तीन दिनअघि एसिया कप छनोटमा कुवेतसँग पराजित भएको अवस्थामा विश्व ट्वान्टी–२० वरीयता जता पनि मोडिन सक्छ । नेपालको केन्या भ्रमणको उद्देश्य यसमै केन्द्रित देखिन्छ ।